section_heading: Tijek rata
paragraph_text: Budući da nakon Drugog svjetskog rata Francuska još uvijek nije priznavala nezavisnost Alžira, zbog činjenice da je tada u Alžiru živjelo 800.000 francuskih useljenika, alžirska oslobodilačka fronta (FLN) je počela 1. studenog 1954. oružanu bitku za neovisnost. Ovaj datum je poslije postao nacionalni praznik. Sukob se širio, jer je Alžir dobivao potporu od Tunisa i tada "de facto" neovisnog Maroka. Francuske trupe su se pojačale na 500.000 vojnika. Veliki doprinos francuskoj regularnoj vojsci dala je i poznata Legija stranaca. Nakon pojačanja Francuzi su uspjeli doći do djelomičnih uspjeha. Tako su Francuzi 1957. predvođeni generalom Jacquesom Massuom porazili FLN. Iako je Francuska bila mnogo jača, nije bilo moguće da osvoji i uspostavi vlast nad cijelim Alžirom. Događale su se mnoge demonstracije, ali Francuzi su sve ustanke gušili silom. Alžirski rat za nezavisnost je jedan od najgorih i najkrvavijih ratova u povijesti. Masakri i ubijanja civila su bili prisutni na objema stranama.